De to kvindelige bistandsadvokater for ofrene i Brønderslevsagen præsenterer i formiddag nævninge og dommere for deres erstatningskrav i den omfattende sag om vanrøgt, mishandling, indespærring og sexovergreb. Advokat Mona Meelberg repræsenterer den ældste 21-årige pige, som var den, der startede sagen, da hun flygtede og angav forældreparret for de usle forhold i deres hjem i landsbyen Serritslev. Sideløbende repræsenterer advokat Mette Lindhardt børneflokken på ni. De er i alderen i alderen to til 19 år. Under den langvarige retssag i Byretten i Hjørring har de to bistandsadvokater endnu ikke løftet sløret for, hvor store erstatningskrav, der vil bliver rejst over for forældrene og eventuelt mod de kommuner, der har svigtet. Der er meget lidt retspraksis for både straf og erstatninger for vanrøgt, mens der er mange domme med erstatninger for voldtægt og andre sexovergreb. Far og mor er begge fundet skyldige i vanrøgt og mange andre forhold, og faren på 41 år blev i fredags krævet idømt tidsubestemt forvaring, mens anklagemyndigheden krævede moren på 37 år idømt mindst seks års fængsel. Den endelige dom i sagen falder tirsdag aften klokken 19.00.

Opsummering:
De mange børneofre i Brønderslevsagen skal have erstatning. I formiddag vil deres to advokater fremsætte krav.